El Servei Català de Trànsit (SCT) incideix en la importància de tenir en vigor la Inspecció Tècnica del Vehicle (ITV) per a la circulació d'un parc mòbil en bon estat de manteniment i la millora de la seguretat viària a Catalunya.
Amb aquest objectiu l'octubre de 2013 l'SCT va posar en marxa una campanya per recordar l'obligatorietat de circular amb la ITV regularitzada.
Aquesta campanya es va desenvolupar en una primera fase informativa a través d'insercions publicitàries a la premsa sota el lema "Inverteix en seguretat viària.
En aquest mateix període, es van enviar cartes informatives als titulars de vehicles que no tenien la Inspecció Tècnica de Vehicles (ITV) superada, segons dades de la DGT.
Amb aquest avís es va recordar als usuaris l'obligació de complir amb els requisits legals, i també de responsabilitat social, i se'ls va informar que, en cas que el seu vehicle fos detectat en circulació per les carreteres catalanes sense haver passat la ITV, seria denunciat.
Convé destacar que al mes de novembre de 2013 van començar a ser denunciats aquells titulars de vehicles que circulaven sense la ITV en vigor i que a més havien estat detectats a través d'un cinemòmetre de la xarxa viària catalana cometent una infracció d'excés de velocitat.
A partir de la segona quinzena de gener de 2014 les denúncies es van estendre a tots els titulars de vehicles que circulessin amb la ITV caducada, els quals prèviament havien rebut una segona missiva informativa.
Per primera vegada s'utilitzen mitjans electrònics (radars i lectors de matrícula), sense necessitat de ser aturats a la via pels cossos policials, per comprovar si els vehicles circulen amb la ITV regularitzada o no la tenen al dia.
La finalitat d'aquesta campanya és contribuir a la millora de la seguretat viària i evitar que es produeixin accidents de trànsit a causa de les deficiències tècniques dels vehicles.
Ser titular d'un vehicle sense que hagi passat la ITV constitueix una infracció de caràcter greu i suposa una sanció econòmica de 200 euros i circular amb la inspecció tècnica negativa comporta una multa de 500 euros.
Si heu rebut una denúncia per no haver passat la ITV però el vostre vehicle sí que té la ITV en vigor, disposeu de diferents vies per acreditar-ho davant del Servei Català de Trànsit:
El manteniment adequat del nostre vehicle és bàsic per garantir la seguretat dels usuaris de la xarxa viària.
Tots els vehicles matriculats a l'Estat espanyol tenen l'obligació de sotmetre's a una inspecció tècnica periòdica (ITV), que té com a objectiu comprovar que tant l'estat general, com els elements de seguretat dels vehicles, es troben en condicions que li permetin continuar circulant sense que suposi un perill per als seus ocupants ni per als altres usuaris de les vies.
I no només va bé per millorar la seguretat viària sinó que també és un sistema adient per controlar la contaminació relativa a emissió de gasos.
L'obligatorietat de les inspeccions periòdiques ve imposada per una directiva europea, que estableix unes pautes generals comunes per a tots els països de la UE.
Les revisions s'han de dur a terme en estacions d'inspecció tècnica expressament autoritzades per aquest fi.
Segons dades del Servei Català de Trànsit (SCT) del 2012, un 20% dels vehicles que van passar la ITV van donar un resultat negatiu i un 18% no van realitzar la inspecció tècnica obligatòria.
La ITV consisteix en la revisió i control dels elements principals dels vehicles, els quals s'agrupen en 10 grups d'inspecció:
Els principals defectes detectats en les inspeccions tècniques periòdiques corresponen a l'enllumenat i als elements de senyalització òptica, així com als pneumàtics o eixos dels vehicles.
Per dur a terme la inspecció tècnica dels vehicles cal fer reserva prèvia per telèfon o per internet.
Es pot anar també directament a l'estació d'ITV escollida, però en aquest cas la inspecció es podrà realitzar només si queden llocs lliures entre els usuaris que tenen feta la reserva prèvia.
Cal que els conductors tinguin cura de realitzar les revisions obligatòries dels vehicles, amb independència de si reben o no una notificació administrativa.
Si la segona inspecció es passa més tard dels quinze dies naturals immediatament posteriors al de la primera inspecció, però dintre dels dos mesos següents, la revisió es referirà només als punts marcats com a defectuosos, excepte que, a judici del cap de l'estació el vehicle presenti noves deficiències, i la tarifa serà el seixanta per cent de la de la primera inspecció.